Franz Böhm

Franz Böhm (født 16. februar 1895 i Konstanz, død 26. september 1977 i Rockenberg, Darmstadt) var en tysk jurist og politiker (CDU). Han tilhørte Freiburg-skolen, og regnes sammen med Walter Eucken som en av stifterne av ordoliberalismen. Böhm regnes også som grunnleggeren av den tyske kartellretten.

 Liv og virke 
Franz Böhm var sønn av statsadvokat Franz Böhm (1861-1915). Han tjenestegjorde i infanteriet under første verdenskrig, hovedsakelig i Jordandalen. Han nådde graden løytnant og ble tildelt Jernkorset. Etter å ha studert jus i Freiburg, arbeidet han fra 1925 til 1931 i Tysklands næringsdepartement. Han giftet seg i 1928 med Marietta Ceconi, datter av Ricarda Huch og Ermanno Ceconi. I 1936 ble han universitetslærer i Jena, men mistet stillingen etter å ha fremsatt kritikk mot den rådende antisemittisme under nasjonalsosialismen. 

I de påfølgende årene var Böhm sterkt involvert i opposisjonsgrupper som Den bekjennende kirke rundt Dietrich Bonhoeffer og Arbeitsgemeinschaft Erwin von Beckerath, en sammenslutning av liberale økonomer som motsatte seg nazistenes økonomiske praksis. Bare gjennom navneforvirring som følge av en feil fra nazistene var Böhm i stand til å unngå arrestasjon etter det mislykkede 20. juli-attentatet. Denne forvirringen er knyttet til arrestasjonen av den romersk-katolske presten Franz Boehm, som allerede var blitt arrestert 5. juni 1944 for å ha forkynt mot den nazistiske filmindustrien.

Franz Böhms samfunnsvitenskapelige forskningsarbeid i samarbeid med Walter Eucken, førte til dannelsen av Freiburg-skolen, en krets av økonomer, jurister, historikere og teologer. Freiburg-skolen utviklet den såkalte ordoliberalismen, som senere skulle utgjøre det teoretiske grunnlaget for utviklingen av den sosiale markedsøkonomi.

Etter den andre verdenskrigen gikk han inn i CDU og ble kultusminister i Hessen. Senere ble han professor og rektor ved universitetet i Frankfurt am Main. Böhm var medlem av Forbundsdagen fra 1953 til 1965. Han ledet Tysklands delegasjon i forhandlingene med Israel om erstatning og reparasjon av nazistenes krigshandlinger («Wiedergutmachung»). 

Franz Böhm regnes som grunnleggeren av den tyske kartellretten. Han grunnla i 1948 sammen med Walter Eucken, tidsskriftet ORDO.

 Referanser 

Kategori:Personer fra Jena
Kategori:CDU-politikere
Kategori:Tyske jurister
Kategori:Tyskere fra første verdenskrig
Kategori:Tyskere fra andre verdenskrig
Kategori:Mottakere av Jernkorset (1914)
Kategori:Opposisjonelle under det tredje rike